De Ziua Poliției, care se sărbătorește pe 25 martie, IPJ Suceava a adus în centrul orașului, pe esplanada Casei de Cultură, oameni de la diferite structuri, cu tehnica din dotare. Așa cum era de așteptat, principalele atracții ale evenimentului au fost câinii dresați ai Poliției și mascații. Încă din primele momente ale instalării dispozitivul gândit pentru acest eveniment, copiii și părinții i-au luat cu asalt pe polițiști pentru fotografii - care să reprezinte o amintire pentru viitor.
Au fost expuse autospeciale din dotarea Serviciului Rutier, Serviciului Ordine Publică, Serviciului Criminalistic, Serviciului pentru Acţiuni Speciale, Biroului Siguranță Școlară, Biroului pentru Protecția Animalelor, precum și standuri cu materiale informativ-preventive ale Compartimentului de Analiză și Prevenirea Criminalității.
Evenimentul care a început la ora 11:00 s-a încheiat două ore mai târziu.
În total, au fost prezenți peste 600 de copii, părinți și bunici, care au contribuit din plin la hărmălaia și bucuria din centrul Sucevei.